CELEX: 62022TN0049
Language: mt
Date: 2022-01-27 00:00:00
Title: Kawża T-49/22: Rikors ippreżentat fis-27 ta’ Jannar 2022 – Ir-Rumanija vs Il-Kummissjoni

28.3.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 138/26
            
         
      Rikors ippreżentat fis-27 ta’ Jannar 2022 – Ir-Rumanija vs Il-Kummissjoni
      (Kawża T-49/22)
      (2022/C 138/31)
      Lingwa tal-kawża: ir-Rumen
      
         Partijiet
      
      
         Rikorrent: Ir-Rumanija (rappreżentanti: E. Gane u L. Bațagoi, aġenti)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla parzjalment id-Deċiżjoni ta’ Implimentazzjoni 2021/2020, fir-rigward tal-esklużjoni mill-finanzjament tal-Unjoni Ewropea ta’ nefqa fl-ammont totali ta’ EUR 178 320 110,85sostnuti mill-aġenzija tal-ħlas akkreditata Rumena u ddikjarata taħt il-FAEG u l-FAEŻR rispettivament, li jirrappreżentaw korrezzjonijiet finanzjarji b’rata fissa (5 % u 2 % rispettivament) applikati għal ksur tad-dritt tal-Unjoni b’rabta ma’ ħlasijiet skont is-superfiċji għas-snin ta’ applikazzjoni 2017 u 2018 (snin finanzjarji 2018 u 2019) (1);
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv: il-Kummissjoni eżerċitat indebitament is-setgħa tagħha li teskludi ammonti mill-finanzjament tal-Unjoni skont l-Artikolu 52 tar-Regolament Nru 1306/2013 (2).
                  Il-Kummissjoni wettqet il-proċedura ta’ kontroll tal-konformità għas-snin ta’ talba 2017 u 2018 b’mod mhux xieraq:
                  Il-Kummissjoni żbaljat meta kkunsidrat li kien hemm irregolarità fir-rigward ta’ kontrolli amministrattivi fuq ħlasijiet għal approċċ iktar ekoloġiku b’impatt fuq il-fondi. Anki jekk wieħed jassumi li kien hemm tali irregolarità, l-aġir tal-istituzzjoni tal-Unjoni, b’mod partikolari l-kliem vag ħafna fil-konstatazzjonijiet tal-fatti u l-koinċidenza fiż-żmien tal-investigazzjonijiet tal-2017 u tal-2018, għamluha impossibbli li jiġu ppreżentati kalkoli tal-impatt rilevanti fit-terminu previst mill-Artikolu 34(3) tar-Regolament Nru 908/2014 (3). F’dan il-kuntest, b’mod mhux ġustifikat u bi ksur tal-Artikolu 34(6) tal-istess regolament, il-Kummissjoni rrifjutat li tanalizza d-data u l-kalkoli pprovduti mill-awtoritajiet Rumeni permezz tat-talba għal konċiljazzjoni relatata mal-investigazzjoni tal-2018 (tal-5 ta’ Frar 2020). Il-Kummissjoni fl-ebda każ ma kellha tapplika korrezzjonijiet b’rata fissa ta’ 5 %.
                  Il-kondotta tal-istituzzjoni tal-Unjoni, fil-kuntest tal-investigazzjoni tal-2018, fir-rigward tal-irregolaritajiet fl-aġġornament tal-LPIS (4)
                     , il-kwalità u l-identifikazzjoni korretta tal-irqajja’ tal-art ta’ referenza fil-LPIS-GIS (5), b’mod partikolari l-fatt li kwistjonijiet ewlenin ġew iċċarati mill-pożizzjoni finali tagħha għall-investigazzjonijiet tal-2017 (fl-20 ta’ Diċembru 2019), għamilha impossibbli li tiġi stabbilita l-portata ta’ dawn l-irregolaritajiet u li jiġu ppreżentati kalkoli tal-impatt rilevanti fit-terminu previst mill-Artikolu 34(3) tar-Regolament Nru 908/2014. F’dan il-kuntest, b’mod mhux ġustifikat u bi ksur tal-Artikolu 34(6) tal-istess regolament, il-Kummissjoni rrifjutat li tanalizza d-data u l-kalkoli pprovduti mill-awtoritajiet Rumeni permezz tat-talba għal konċiljazzjoni relatata mal-investigazzjoni tal-2018 (tal-5 ta’ Frar 2020).
                  L-aġir tal-istituzzjoni tal-Unjoni, fil-kuntest tal-investigazzjoni tal-2018, fir-rigward tal-irregolarità dwar iż-żona massima eliġibbli għall-miżuri ta’ appoġġ għal żona ffinanzjati mill-FAEŻR li tikkonsisti fl-impożizzjoni tal-metodu ta’ kalkolu tagħha stess ma tistax tissostitwixxi l-analiżi tad-data u tal-kalkoli pprovduti mill-awtoritajiet Rumeni fl-10 ta’ Ġunju 2019. Barra minn hekk, dan l-aġir għamilha impossibbli għall-awtoritajiet Rumeni li jidentifikaw, fit-terminu previst fit-tielet subparagrafu tal-Artikolu 34(3) tar-Regolament Nru 908/2014, l-aġġustamenti meħtieġa li għandhom isiru għad-data u għall-kalkoli pprovduti. F’dan il-kuntest, b’mod mhux ġustifikat u bi ksur tal-Artikolu 34(6) tal-istess regolament, il-Kummissjoni rrifjutat li tanalizza d-data u l-kalkoli pprovduti mill-awtoritajiet Rumeni permezz tat-talba għal konċiljazzjoni relatata mal-investigazzjoni tal-2018 (tal-5 ta’ Frar 2020).
                  Hija żbaljat meta kkunsidrat li kien hemm irregolarità fin-numru ta’ verifiki fuq il-post taħt l-iskema ta’ ħlasijiet għal approċċ iktar ekoloġiku, peress li b’mod żbaljat irreferiet għad-data ta’ kontroll u għall-istatistika kkomunikata taħt l-Artikolu 9(1) tar-Regolament Nru 809/2014 (6). Anki jekk wieħed jassumi li kien hemm tali irregolarità, il-Kummissjoni ma kellhiex tapplika korrezzjonijiet b’rata fissa ta’ 5 %.
               
            
                  2.
               
               
                  It-tieni motiv: il-ksur tal-prinċipju ta’ proporzjonalità.
                  Ir-Rumanija tqis li d-deċiżjoni kkontestata tmur kontra l-prinċipju ta’ proporzjonalità peress li, mill-applikazzjoni ta’ korrezzjonijiet b’rata fissa ta’ 5 % fuq ħlasijiet mill-FAEG u ta’ 2 % fuq ħlasijiet mill-FAEŻR għas-snin ta’ applikazzjoni 2017 u 2018 (snin finanzjarji 2018 u 2019), kien hemm stima żejda tat-telf tal-fondi tal-Unjoni bħala riżultat tal-irregolaritajiet ikkonstatati, bl-ammonti ta’ 5 % u ta’ 2 % rispettivament ma jieħdux inkunsiderazzjoni n-natura u l-gravità tal-ksur u lanqas l-implikazzjonijiet finanzjarji tiegħu għall-baġit tal-Unjoni.
               
            
                  3.
               
               
                  It-tielet motiv: il-ksur tal-obbligu ta’ motivazzjoni previst fit-tieni paragrafu tal-Artikolu 296 tat-Trattat dwar il-Funzjonament tal-Unjoni Ewropea.
                  Il-Kummissjoni kisret l-obbligu ta’ motivazzjoni previst fit-tieni paragrafu tal-Artikolu 296 tat-Trattat dwar il-Funzjonament tal-Unjoni Ewropea peress li naqset milli tagħti raġunijiet suffiċjenti u adegwati għal, minn naħa, l-eżistenza ta’ irregolaritajiet u ċ-ċaħda tal-argumenti u tal-kalkoli pprovduti mill-awtoritajiet Rumeni, u, min-naħa l-oħra, l-inapplikabbiltà tal-Artikolu 34(6) tar-Regolament Nru 908/2014 fir-rigward tal-karatteristiċi tal-proċedura ta’ kontroll tal-konformità li kkonċernat is-snin ta’ applikazzjoni 2017 u 2018.
               
            
         (1)  ĠU 2021, L 413, p. 10.
      
         (2)  ĠU 2013, L 347, p. 549, rettifiki fil-ĠU 2016, L 130, p. 6, u fil-ĠU 2017, L 327, p. 83.
      
         (3)  ĠU 2014, L 255, p. 59, rettifika fil-ĠU 2015, L 114, p. 25.
      
         (4)  Sistema ta’ identifikazzjoni tal-irqajja’ tal-art (Land Parcel Identification System).
      
         (5)  Sistema ta’ identifikazzjoni tal-irqajja’ tal-art (Land Parcel Identification System) – Sistema ta’ informazzjoni ġeografika (Geographic Information System).
      
         (6)  ĠU 2014, L 227, p. 69.